kardosdrur/scandi-wiki huggingface dataset:
Storuman (sø)

Storuman er en 173 km² stor sø i landskapet Lappland i Sverige. Umeälven går gennem søen som er 148 meter på det dybeste . Ved den  sydøstlige ende af søen ligger byen Storuman.

Storuman der ligger i 351,5 moh. har et areal på  	170,72 km²  og er 53 km lang og har et volumen på 4,185 km³  og afvander et areal på 8530 km² . Den består af to adskilte dele. Den ca. 30 km lange nordvestlige  del er smal og svingende, og omgives af 400-500 meter høje, bratte fjeldsider. Her er søen op til 112 meter dyb, med en bredde på 500 meter. Den sydøstlige del  er op til 6 km bred, med næsten jævne kystlinjer med lave omgivelser og fremspringende sandodder I den sydlige del af søen ligger også øen Luspholmen.

Eksterne kilder og henvisninger

Søer i Sverige
Västerbottens län
Large Number Hypothesis

Large Number Hypothesis er inden for kosmologien en hypotese udviklet af Paul Dirac i 1937. Hans hypotese inkluderer bl.a. at den universelle gravitationskonstant er omvendt proportional med universets alder, hvilket giver
,
hvor G er gravitationskonstanten, og t er universets alder. Et andet postulat er, at summen af masse i universet er omvendt proportional med kvadratet af universets alder:

Her står M for universets masse.

Hypotesen er ikke blevet eftervist, og den har i dag ikke bred opbakning.

Kosmologi
Nordkorea ved sommer-OL 1972

Nordkorea under sommer-OL 1972. 37 sportsudøvere fra Nordkorea deltog i ti sportsgrene under sommer-OL 1972 i München. Det var første gang at Nordkorea deltog i et sommer-OL. De kom på en 22. plads i medaljestatistikken med en guld-, en sølv- og tre bronzemedaljer.

Medaljer

Medaljevinderne 

Lande ved sommer-OL 1972
1972
Valdemar Limkilde

Waldemar "Valdemar" Jørgen Winterkalder Limkilde (1. august 1863 i Odense – 26. april 1911) var en dansk officer.

Han var søn af købmand Clemens Christian Georg Limkilde (1832-1894) og Catharine Christiane Marie Winterhallder (1838-1917). Limkilde kom på Hærens Officersskole, blev sekondløjtnant 1886 og allerede premierløjtnant samme år og ritmester 1902. Han var chef for Ride- og Beslagskolen fra 1908 til sin død 1911. Han var Ridder af Dannebrog.

Han var gift med Martha Elisabeth Schweitz (7. september 1869 på Frederiksberg – 31. januar 1932 i Solbjerg Sogn), datter af Johan Heinrich Wilhelm Rüting Schweitz (1835-1894) og Josephine Fransine Winterhalder (1837-1871).

Kilder 
 Opslag i DDD Kirkebøger
 Kraks Blaa Bog 1910

Personer i Kraks Blå Bog (afdøde)
Kavaleriofficerer fra Danmark
Riddere af Dannebrog
Personer fra Odense
Danskere i 1800-tallet
Danskere i 1900-tallet
Rideskolen

Rideskolen (oprindeligt Den kongelige militære Manege og fra 1867 til 1909 Ride- og Beslagskolen) var den danske hærs rideskole.

Historie 
Den danske hærs rideskole uddannede ridelærere og beridere til rytteriet og feltartilleriet. Skolen var oprindeligt knyttet til Den kongelige Veterinærskole, der var oprettet 1773. Rideundervisningen ved Veterinærskolen tog vistnok sin begyndelse 1772. Som elever af Hæren indtrådte dengang kun underofficerer af rytteriet, fra 1836 tillige underofficerer af artilleriet. Først fra 1856 optog rideskolen eller Manegen, som den kaldtes, officerer, omend enkelte sådanne tidligere havde fået tilladelse til at deltage i undervisningen i veterinærfagene. Disse fag, herunder beslag ved Veterinærskolens smedje, der blev oprettet 1780, var hovedsagen, og endnu 1851 omfattede rideundervisningen kun to timer hver anden dag. Et af de militære medlemmer af Veterinærskolens direktion havde overtilsyn med rideundervisningen, der blev givet af en kgl. berider, men eleverne stod i eet og alt under Veterinærskolens forstander. 1834 fik Manegen dog en selvstændigere stilling, idet den i alt, hvad der angik elevernes tjenesteforhold og rideundervisning samt skolens hestemateriel, henlagdes udelukkende under den officer, der havde overtilsynet. 1851 flyttedes eleverne fra Veterinærskolen til Staldgården i Prinsens Palæ, 1853 fik Manegen sin egen forstander, og samme år besluttedes det, at den skulle have sin egen kaserne i det tidligere militære klædeoplags bygning ved Rysensteens Bastion. 1856 bestemte Krigsministeriet, at der skulle opføres en beslagsmedje ved Manegen.

Ved Hærordningen 1867 fik skolen navnet Ride- og Beslagskolen, hvilket navn ved Hærloven 1909 ændredes til Rideskolen. 1890 flyttedes Rideskolen til en ny kaserne på Kong Georgs Vej på Frederiksberg, hvor de nye bygninger i nybarok stil kunne indvies 1891. De var tegnet af Eugen Jørgensen. Herfra blev Rideskolen 1923 flyttet til Grønnegades Kaserne i Næstved, idet Beslagskolen samtidig udskiltes og blev på Frederiksberg.

1924 bestemtes, at Rideskolen skulle have to klasser, yngste og ældste. Yngste klasse, étårig med ca. 8 elever, officerer og officianter, uddannede »ridelærere«. Ældste klasse, toårig med ca. 4 elever, officerer og officianter, uddannede »beridere«. Den daglige undervisningstid var da 6-9 timer, og undervisningen omfattede praktiske øvelser og teoretiske lærefag.

Ved Hærloven af 1932 blev begge skoler nedlagt og kasernen på Frederiksberg solgt til bryggeriet Stjernen. Komplekset blev senere revet ned.

Ledelse 

 1867-1871: Carl Emil Hansen, ritmester
 ?-1908: H.C.M.G.C. Hansen, oberstløjtnant
 1908-1911: Valdemar Limkilde, ritmester
 1932-1934: Alf Giersing, oberstløjtnant

Kilder 

Nedlagte militære enheder fra Danmark
Etableret i 1773
Ophørt i 1932
Forsvundne bygninger, konstruktioner og anlæg i Frederiksberg Kommune
Kavaleri
Jørgen Christian Riegels Linde

Jørgen Christian Riegels Linde (8. april 1898 i Aalborg – 15. maj 1982) var en dansk officer.

Han var søn af oberstløjtnant Søren C.A. Linde (død 1926) og hustru Annette født Riegels (død 1921), blev student fra Aalborg Katedralskole 1916, premierløjtnant 1920, fuldmægtig i Krigsministeriet 1932, kontorchef 1939, oberstløjtnant og chef for 21. bataljon 1945, stabschef ved Vestre Landsdelskommando 1946-53, oberst 1950, chef for Dronningens Livregiment 1953-55, generalinspektør for Forsyningstropperne 1957-63 og generalmajor 1961.

Han var medlem af bestyrelsen for Det Krigsvidenskabelige Selskab 1935-45 og formand for Fællesorganisationen af Officerer i Hæren 1957-62. Riegels var Kommandør af 1. grad af Dannebrogordenen og bar udenlandske ordener.

Han blev gift 12. maj 1926 med Kaja Schmidt (24. februar 1904 – ?), datter af fabrikant N.J. Schmidt (død 1939).

Kilder 
 Kraks Blå Bog 1974

Personer i Kraks Blå Bog (afdøde)
Generalmajorer fra Danmark
Kommandører af 1. grad af Dannebrog
Kontorchefer fra Danmark
Personer fra Aalborg
Danskere i 1900-tallet
Foreningsformænd fra Danmark
Studenter fra Aalborg Katedralskole
World Scientific

World Scientific Publishing Company blev grundlagt i Singapore i 1981. Fra beskeden størrelse har det udviklet sig til et af verdens største forlag for videnskabelig litteratur med kontorer i New Jersey, London, Genève, Hong Kong, Taipei, Beijing, Shanghai and Tianjin. Forlaget udgiver omkring 500 nye titler om året og mere end 100 videnskabelige tidsskrifter i forskellige områder.

Kilder 
 World Scientific Publishing

Forlag
Virksomheder fra Singapore
Victor Stryhn

Victor Stryhn (født 3. april 1996) er en dansk trampolinspringer.

Victor Stryhn har sprunget på det danske trampolinlandshold i fire år. I 2012 var han kun 1,2 point fra at kvalificere sig til Sommer-OL 2012. Han fik en slem knæskade i sommeren 2012, og valgte her at stoppe på landsholdet. Victor var anset, som en af Danmarks største talenter inden for gymnastik, han var Danmarks store håb på OL, VM og EM medaljer. Victor vandt prisen "Fremtidens Håb" i januar 2012.

Titler 

 "Fremtidens håb 2012"

Gymnaster fra Danmark
Asa (navn)

Asa er et fornavn i adskillige dele af verden.

 Asa (אסא/'ay-sah/) – afledt fra hebraisk, da navnet optræder i det Det Gamle Testamente til at designere tredje konge af Judah, som regerede i 40 år. Asa blev et populært navn grundet indflydelse fra Puritanismen i det 17. århunderede.

 Asa – hebraisk betyder naturlæge og/eller læge, Ase.

 Asa (udtales 'asha') – et Yoruba Nigeriansk navn med betydningen høg, eller lille høg.

 Asa (udtales "aa-saa") – et Igbo Nigeriansk navn med betydningen "smuk".

 Asa – Japansk navn med den oprindelige betydning 'morgen'.

 Asa – Indonesisk for 'håb'.

 Asa – Portugisisk betyder "vinge".

Kønsneutrale navne
Hebraiske ord og vendinger
Woo Sun-hee

Woo Sun-hee ( Hangul : 우선희, Hanja :禹仙姬) (født 1. juli 1978) er en kvindelig sydkoreansk håndboldspiller.

I 2003 konkurrerede Woo i VM i håndbold, som blev afholdt i Kroatien og hvor hendes hold fik en bronzemedalje. Hun blev til sidst udnævnt til All-Star hold i konkurrencen. Ved Håndbold under Sommer-OL 2004, vandt hun sølvmedalje med den sydkoreanske team. Hun spillede med i alle syv kampe og scorede 37 mål.

Efter nogle år i Europa i den rumænske liga, vendte Woo Sun-hee tilbage til Korea, hvor hun stadig spiller håndbold.

Eksterne links/Kilder

Sun-Hee Woo Olympisk medaljer og statistik 

Håndboldspillere fra Sydkorea
Trifolium (flertydig)

Trifolium (treblad) har flere betydninger:

 Trifolium, latinsk navn for planteslægten kløver
 A/S Dansk Frøavls Kompagni og Markfrøkontoret Trifolium – dansk frøgrossist
 Andelsselskabet Trifolium (The Danish Estates' Butter Factory) og Trifoliums Mælkeforsyning – dansk andelsmejeri
Andelsselskabet Trifolium (The Danish Estates' Butter Factory)

Andelsselskabet Trifolium (The Danish Estates' Butter Factory) og Trifoliums Mælkeforsyning var et dansk andelsmejeri.

Den 1. november 1899 begyndte andelsselskabet Trifolium sin virksomhed med mejeriet i Haslev på initiativ af nogle store godser og forpagtergårde. Året efter startedes et mejeri i Fakse og et i Dalmose. I 1901 etableredes mælkeforsyningen på Frederiksberg, i 1902 et engroslager i København for afsætning af produkterne og i 1906 et lignende engroslager i Aarhus. Endvidere startedes i 1907 et mejeri i Maribo. I 1950 gennemførte selskabet en omfattende modernisering og rationalisering, og bestod herefter af mælkeforsyningen på Frederiksberg samt et i Maribo beliggende hypermoderne produktions- og  konsummælksmejeri, der toges i brug i slutningen af nævnte år.

I 1926 blev Trifolium kongelig hofleverandør, men må have mistet denne status igen før 1950.

Mælkeforsyningen lå på Fabrikvej (nu Stæhr Johansens Vej), hvor der 1908 blev opført bygninger til formålet. De blev revet ned i 1970'erne og erstattet af Frederiksberg Tekniske Skole.

Trifolium producerede også konsumis under eget varemærke, Trifolium Is, som i 1979 blev solgt til Frisko Is.

I 1950 var formanden for bestyrelsen: kammerherre, hofjægermester, baron Carl August Blixen-Finecke, R. af Dbg. (1889-1954) og direktøren: Georg Pedersen, R. af Dbg. (1896-1976).

Danmarks Tekniske Museum har en elektrisk mælkebil, en Morrison Electricar, som har kørt for Trifolium.

Litteratur 
 Bo Bramsen: Trifolium gennem næsten 75 år: En beretning om sjællandske og lollandske herregårdes mejerivirksomhed, 1972.

Kilder 
 Danmarks ældste forretninger 1100-1911, Kraks Forlag 1950

Mejerier i Danmark
Tidligere virksomheder på Frederiksberg
Forsvundne bygninger, konstruktioner og anlæg i Frederiksberg Kommune
Etableret i 1899
Leverandører til Det Kongelige Danske Hof
Ismærker
Orthomyxoviridae

Orthomyxoviridae (fra græsk orthos, "lige", og myxa, "mucus") er en virus-familie med 7 slægter alle med RNA-genomer: Influenzavirus A, Influenzavirus B, Influenzavirus C, Influenzavirus D, Isavirus, Thogotovirus og Quaranjavirus. De fire førstnævnte medlemmer er virus som medfører influenza i vertebrater som fugle, menneske og andre pattedyr. Isavirus inficerer laks og thogotoviruses inficerer både vertebrater og invertebrater såsom myg og sølus.

Fodnoter
Dansk Frøavls Kompagni og Markfrøkontoret Trifolium

A/S Dansk Frøavls Kompagni og Markfrøkontoret Trifolium var en dansk frøgrossist. I 1989 blev den fusioneret med DLF AmbA til DLF-TRIFOLIUM A/S.

Selskabet blev grundlagt den 16. december 1872 af Chr. P. Jacobsen, J.L. Jensen og Frantz Wendt under navnet Kontoret for Fællesindkøb af undersøgt Markfrø. Selskabet havde i 1950 en afdeling i Jylland samt følgende datterselskaber: Jydsk Markfrøkontor A/S (grundlagt 1882), A/S Det jydske Frøavlskompagni (grundlagt 1919), A/S Dansk Frøhandel (grundlagt 1884), E. Danielsen & Larsen A/S (grundlagt 1922) og Central Compagniet A/S (grundlagt 1889).

I oktober 1988 overtog DLF Amba aktiemajoriteten i Trifolium Silo og SN-Frø A/S og den 1. juli 1989 var det børsnoterede selskab DLF-TRIFOLIUM A/S en realitet.

I 1950 var direktøren: J. Larsen (1893-?) (siden 1937).

Firmaet havde fra 1925 hovedkontor på Carl Jacobsens Vej 29-33 i Valby, hvor en stor nybarok bygning 1918-19 blev opført for Skandinavisk Frøkompagni ved Ole Falkentorp og F. Freese. Bygningen blev 1965 overtaget af Henkel og er i 2000'erne blevet kraftigt ombygget.

Kilder 
 Danmarks ældste forretninger 1100-1911, Kraks Forlag 1950

Tidligere virksomheder i København
Danske virksomheder etableret i 1872
Valby
Ophørt i 1989
Mogens Flensted-Jensen

Mogens Flensted-Jensen (født 2. september 1942 i Hellerup, død 21. december 2020) var en dansk matematiker, der fra 1979 til 2012 har været professor i matematik ved Den Kgl. Veterinær- og Landbohøjskole (siden 2007: Det Biovidenskabelige Fakultet for Fødevarer, Veterinærmedicin og Naturressourcer).

Han blev cand.scient. i matematik ved Københavns Universitet i 1968 og erhvervede doktorgraden (dr. scient.) samme sted i 1980 med disputatsen Ikke-kommutativ harmonisk analyse.

Flensted-Jensen var lektor i matematik ved Københavns Universitet i perioden 1973-79. I 1979 blev han udnævnt til professor i matematik ved Den Kgl. Veterinær- og Landbohøjskole. Her virkede han som en initiativrig og universitetspolitisk stærkt interesseret forsker og underviser frem til pensionering i 2012. I en længere årrække var han prorektor ved sin læreanstalt, og han var formand for Statens Jordbrugs- og Veterinærvidenskabelige Forskningsråd i perioden 1997-2003.

Flensted-Jensen er forfatter til vægtige videnskabelige arbejder om harmonisk analyse grundlagt i disputatsen og publiceret i højt ansete matematiske tidsskrifter og videnskabelige monografier. I teorien for Lie grupper har han lagt navn til begrebet Flensted-Jensen series.

Mogens Flensted-Jensen var formand for Dansk Matematisk Forening i perioden 1982-86.

Han blev indvalgt i Videnskabernes Selskab i 1992, og udnævnt til Ridder af Dannebrogordenen af 1. grad i 2012.

Kilder 

 Kraks Blå Bog 2011-2012

Matematikere fra Danmark
Professorer fra Københavns Universitet
Personer i Kraks Blå Bog (afdøde)
Medlemmer af Videnskabernes Selskab
Riddere af 1. grad af Dannebrog
Foreningsformænd fra Danmark
Danskere i 1900-tallet
Danskere i 2000-tallet
Personer fra Hellerup
Professorer fra Den Kongelige Veterinær- og Landbohøjskole
Storuman

Navnet Storuman kan referere til fler artikler:

 Storumans kommun – svensk kommune
 Storuman (by) – svensk by
 Storuman (sø) – svensk sø
alle beliggende i Västerbottens län i Sverige
Storuman (by)

Storuman (sydsamisk: Luspie, umesamisk: Lusspie) er en by der er kommunecenter i Storumans kommun i landskapet Lappland i Västerbottens län i Sverige. Storuman ligger ved ved den sydøstlige ende af søen Storuman, ikke langt fra Ume älvs udløb fra den. Europavejene E12 og E45 løber gennem byen. Storuman er også en jernbanestation på inlandsbanan – en delvis nedlagt jernbane, som dog overlever på velvilje og turist-tog i sommerhalvåret.

Der var i 2010 2.207 indbyggere i Storuman.

Byer i Västerbottens län
Sverdrupøerne

Sverdrupøerne er en gruppe øer på vestsiden af Ellesmere Island og udgør en mindre del del af den canadiske øgruppe Dronning Elizabeth-øerne nordligst i Canada. De største øer er Axel Heibergs land, Ellef Ringnes' ø og Amund Ringnes' ø. Øerne er ubeboede bortset fra en vejrstation på Ellef Ringnes' ø. Administrativt hører øgruppen under Nunavut-territoriet.

Øerne har fået navn efter den norske opdager Otto Sverdrup, som på den anden store Fram-ekspedition kortlagde området mellem 1898 og 1902. Øerne var tidligere kendt og tidvis besøgt a inuitter. På vegne af Norge gjorde Sverdrup officielt krav på de tre øer Ellef Ringnes' ø, Amund Ringnes' ø og Axel Heibergs land i 1928. De norske myndigheder viste i begyndelsen kun lille interesse for de tre ugæstmilde øer og ville først og fremmest bruge kravet som et redskab ved forhandlingerne om andre polarområder. 

I april 1929 gav norske myndigheder Sverdrup besked på, at han kunne starte forhandlinger med Canada om en personlig kompensation for at frafalde kravet på øerne. Den 5. november 1930 anerkendte Norge Canadas ret til Sverdrupøerne. Blot 14 dage senere anerkendte Storbritannien Norges ret til Jan Mayen. At Norge ikke stod hårdere på kravet om at beholde øerne var en stor skuffelse for Otto Sverdrup. 

Det canadiske parlament betalte 67.000 dollar for Sverdrups dagbøger og kort. Pengene var også betaling for arbejde, Sverdrup havde udført i forbindelse med ekspeditionen. Dagbøgerne blev senere tilbagegivet til Sverdrups familie, mens kortet er sporløst forsvundet.

Eksterne henvisninger
Detaljeret kort 

Øer i Nunavut
Norge
Polarekspeditioner
Mercedes-Benz Citan

Mercedes-Benz Citan (type W415) er et leisure activity vehicle fra den tyske bilfabrikant Mercedes-Benz, baseret på anden generation af Renault Kangoo. Bilen kom på markedet i Europa den 27. oktober 2012 og er efterfølger for den allerede i 2005 udgåede Mercedes-Benz Vaneo. Citan bygges i det nordfranske Maubeuge af firmaet Maubeuge Construction Automobile. Modellen findes i tre forskellige versioner og tre forskellige længder.

Versioner 
Citan findes i tre forskellige versioner: Citan kassevogn, som kan kombineres med alle tilgængelige længder (kompakt: 3937 mm, lang: 4321 mm, ekstra lang: 4705 mm), Citan Mixto, som er en kassevogn med ruder og som findes med ekstra langt karrosseri samt Citan Kombi, personbil i lang udgave. Mixto, Kombi og kassevogn er som standard udstyret med skydedør i højre side, men kan som ekstraudstyr udstyres med en ekstra skydedør i venstre side.

Tekniske specifikationer 
I starten findes Citan med to 1,5-liters dieselmotorer med en effekt på 55 kW (75 hk) hhv. 66 kW (90 hk). Begge motorer er kombineret med en femtrins manuel gearkasse. Gearskifteindikator er standardudstyr. I sommeren 2013 udvides motorprogrammet med en turboladet 1,2-liters benzinmotor med direkte indsprøjtning og 84 kW (114 hk), samt endnu et effekttrin af 1,5-liters dieselmotoren med 80 kW (109 hk). Hvor benzinmotoren som standard er kombineret med BlueEFFICIENCY-pakke, fås den som ekstraudstyr til dieselmotorerne. Pakken omfatter start/stop-system, bremseenergigenvindingssystem samt rullemodstandsoptimerede dæk, så brændstofforbruget med denne pakke kan reduceres med op til 0,4 liter pr. 100 km.

Eksterne henvisninger 

 http://citan.mercedes-benz.com 

Citan
LAV'er
Forhjulstrukne biler
Biler introduceret i 2012
Biler fra 2010'erne
Dronning Elizabeth-øerne

Dronning Elizabeth-øerne (engelsk: Queen Elizabeth Islands) er en gruppe øer i det nordligste Canada, mellem 74° og 83°N. Øgruppen er adskilt fra Grønland ved Nares Strædet, og fra de syd for liggende kanadiske øer Baffin Island og Victoria ø ved Lancaster Sund og Melville Sund. Administrativt hører øgruppen til Nunavut-territoriet.

Øgruppen består af mange forholdsvis store øer, hvoraf Ellesmere Island er den største. Andre store øer er Devon Island, Melvilleøen, Axel Heibergs land, Bathurstøen, Ellef Ringnes' ø og Amund Ringnes' ø.

Klimaet er arktisk, vegetationen er tundra, og flere af øerne har store gletsjere.

Øer i Nunavut
Øer i Northwest Territories
Øgrupper i Ishavet
Dansk Hattefabrik

Dansk Hattefabrik A/S var en dansk hattefabrik.

Brede Klædefabrik (J.C. Modeweg & Søn) etablerede omkring 1890 en underafdeling for hattefabrikation. Den uddannede arbejdskraft blev i høj grad rekrutteret i Tyskland, og tyskeren Hans Cohn (1874-1947), som var udlært i sin faders hattefabrik i Berlin, blev i 1900 indkaldt som specialist for at opbygge Bredes hatteafdeling. Under den landsomfattende tekstilstrejke, der også ramte Brede hårdt, blev afdelingen af taktiske grunde omdannet til en selvstændig hattefabrik i 1905. Hans Cohn blev direktør for det nye aktieselskab, hvilket han var til sin død 1947. Cohn afløstes da af Bjarne Senn (1901-1986), som var direktør indtil fabrikkens lukning.

Især frem til 1. verdenskrig voksede fabrikken støt og blev i 1913 flyttet til et selvstændigt fabriksanlæg i Skodsborg. Af hattearbejderne var henved en tredjedel tyske indvandrere, og de levede hele deres liv omkring virksomheden. De boede i fabrikkens arbejderboliger, lærte i fabrikkens skole og asyl og købte ind i fabrikkens marketenderi. I 1917 boede der 71 voksne og 62 børn i de fire arbejderhuse ved hattefabrikken. Det resterende personale boede efter gammel tradition i arbejderbyen Nærum.

Omkring 1930 rådede hattefabrikken over i alt otte arbejderboligblokke (heraf tre i Nærum) til et personale på ca. 200, der årligt producerede ½ mio. hatte. 

Fabrikken lå på Strandvejen 151 i Skodsborg og lukkede i 1970. Fabrikken blev revet ned og boligkomplekset Skodsborg Strandhave opført på grunden (1982-83 ved Friis og Moltke). Nogle af dens maskiner blev solgt til Tyskland eller Italien.

Litteratur 
 Torben Senn: "A/S Dansk Hattefabrik, Skodsborg", i: Søllerødbogen 2005, 2005.

Kilder 
 Danmarks ældste forretninger 1100-1911, Kraks Forlag 1950
 Bo Bramsen: Strandvejen – før og nu, bind 1, København: Politikens Forlag 1995.
 Erindringer fra Dansk Hattefabrik

Hattefabrik
Skodsborg
Forsvundne bygninger, konstruktioner og anlæg i Danmark
Danske virksomheder etableret i 1905
Ophørt i 1970
Strandvejen
Norra Sytertoppen

Norra Sytertoppen er en bjergtop som er 1.768 meter over havet, og som ligger i Norra Storfjället i Storumans kommun i den vestligste del af Västerbottens län i Lappland i Sverige. Bjerget er det højeste punkt i Västerbottens län.

Referencer 

Västerbottens län
Bjerge i Sverige
Fram-medaljen

Fram-medaljen er en norsk civil medalje indstiftet af kong Oscar 2. den 9. september 1896.

Medaljen var oprindelig belønning til deltagerne i Fridtjof Nansens Fram-ekspedition 1893–1896. Medaljen blev også tildelt deltagerne i Otto Sverdrups ekspedition med "Fram" 1898–1902. Medaljen blev indstiftet samme dag, som Nansens ekspedition returnerede til Kristiania.

Udformning
Medaljen er præget i sølv. På advers bærer den Oscar 2.s portræt sammen med valgsproget "BRODERFOLKENES VEL". Advers er identisk med Kong Oscar 2.s medalje til belønning for fortjenstlig virksomhed. Revers bærer ekspeditionsskibets navn, nordstjernen, og årstallene 1893 og 1896. Medaljen har en kongekrone på toppen. Medaljebåndet er rødt med en hvidkantet blå stribe i midten, Norges flagfarver.

Fram-medaljen er udført af møntgravør Ivar Throndsen, som udførte kongeportrættet på forsiden efter en original udført af den tyske møntgravør Wilhelm Kullrich.

Modtagere
Medlemmer af Fridtjof Nansens «Fram»-ekspedition 1893–1896:

Fridtjof Nansen
Otto N. Sverdrup
Sigurd Scott Hansen
Henrik Greve Blessing
Theodor Claudius Jacobsen
Adolf Juell 
Hjalmar Johansen
Bernhard Nordahl 
Anton Amundsen
Ivar Otto Irgens Mogstad
Peder Leonard Hendriksen

Medlemmer af Otto Sverdrups "Fram"-ekspedition 1898–1902:

Victor Baumann
Gunnar I. Isachsen
Oluf L. Raanes
Karl B. Olsen
Jacob B. Nødtvedt
Rudolf Stoltz Amundsen
Adolf Henrik Lindstrøm
Ivar Olsen Fosheim 
Sverre H. Hassel 
Herman Georg Simmons
Edvard Bay

Se også
Sydpolsmedaljen

Noter

Litteratur
John Monn: «Frammedaljen», Forsvarets Forum, nr. 7, 1995 (norsk)
R. Støren og Hans Holst: Myntgravør Ivar Throndsens medaljer, jetonger og merker, Publikasjoner fra Universitetets myntkabinett, nr. 3, Oslo: i kommisjon hos H. Aschehoug, 1937, s. 62 og 91, plansje IV nr. 34 og XIV nr. 136 (norsk)

Ordener, dekorationer og medaljer fra Norge
Etableret i 1896